Vihula valla lipp

Vihula valla lipp on Lääne-Viru maakonnas asunud endise Eesti haldusüksuse Vihula valla lipp. 8. juunil 1999. moodustati senise Vihula valla ja senise Võsu valla baasil uus omavalitsusüksus Vihula vald, keskusega Võsul. Kasutusele jäid Vihula valla lipuna endine Vihula valla lipp ja Võsu aleviku lipuna endine Võsu valla lipp. Lipp kinnitati 26. aprillil 1996. Valla lipuks on ruudukujuline vapilipp. Sinisel kangal põimuvad kaldristina kaks kollase ja valge varda paari. Kandelipu suurus on 105x105 cm. Lipuvärvid ja -kujundid osutavad Vihulale kui mereäärsele vallale, mille ajaloos on tihedalt põimunud talu- ja mõisakultuur. Vallalipp lipp on heisatud alaliselt Vihula vallamaja ees. Vihula valla lipu võivad heisata kõik vallakodanikud eramajadel, ettevõtted ja organisatsioonid oma hoonetel lipuhoidjasse või maapinnalt tõusvasse lipumasti. Heisatav lipp peab vastama kirjeldusele, olema puhas ja terve. Lipumasti kõrgus peab olema vähemalt kuus korda suurem lipu laiusest, seinalipuvarda pikkus aga ligikaudu kolm korda suurem lipu laiusest. Heisatud lippudel jääb lipukanga alumine serv maapinnast vähemalt kolme meetri kõrgusele. Vihula valla lipp heisatakse riiklikel pühadel ning tähtpäevadel, rahvuspühadel (lipupäevadel) 1. maist kuni 30. septembrini (kaasa arvatud) kell 08.00 ja 1. oktoobrist kuni 30. aprillini (kaasa arvatud) kell 09.00 ning langetatakse päikeseloojangul, kuid mitte hiljem kui kell 22.00. Jaaniööl lippu ei langetata. Vihula valla heisatakse valla pidulikel sündmustel, perekondlikel pidupäevadel 1. maist kuni 30. septembrini (kaasa arvatud) kell 08.00 ja 1. oktoobrist kuni 30. aprillini (kaasa arvatud) kell 09.00 ning langetatakse päikeseloojangul, kuid mitte hiljem kui kell 22.00. Muude sündmuste puhul lipu heiskamise korralduse annab Vihula Vallavalitsus. Vihula valla lipu heiskamisel leinalipuna kinnitatakse lipu ülemisse otsa 50-100 mm laiune must lint, mille mõlemad otsad ulatuvad kuni lipukanga alumise servani, või heisatakse lipp poolde lipumasti nii, et lipu alumine äär on masti keskel. Vihula valla lipu võib heisata üksi või koos Eesti riigilipuga. Üks lipp teist ei asenda. Valla lipu mõõtmed ei või koos riigilipu heiskamisega ületada riigilipu mõõtmeid. Kui Vihula valla lipp heisatakse koos Eesti riigilipuga, mõne välisriigi lipuga ning maakondade ja linnade-valdade lippudega, siis lipurivi tagant vaadates asetseb paremal Eesti riigilipp, sellest vasakul välisriikide lipud prantsuskeelsete riiginimede tähestikulises järjekorras, seejärel maakondade lipud maakondade tähestikulises järjekorras, seejärel linnade-valdade lipud linnade-valdade tähestikulises järjekorras, seejärel Vihula valla lipp vasakul äärel. Lipud peavad olema ühelaiused, heisatud iga lipp eri lipuvardasse või masti ja samale kõrgusele. Lubatud on heisata valla lipp koos mõne ettevõtte või organisatsiooni lipuga, milleks annab loa Vihula Vallavalitsus. Sellisel juhul asetseb ettevõtte või organisatsiooni lipp lipurivi tagant vaadates vasakul ääres. Vihula valla lippu võib kasutada ka miitingutel, demonstratsioonidel, pidustustel, valla pidupäevadel, suhtlemisel teiste omavalitsusüksustega, samuti muudel avalikel üritustel. Kasutamiskõlbmatuks muutunud valla lipp ja muu sümboolika kuulub sündsal viisil vallavalitsuse poolt hävitamisele. Otsustuse sümboolika kasutamiskõlbmatuse kohta võtab vastu vallavalitsus. Vihula valla vapp Vihula valla sümboolika valla kodulehel